CELEX: 32017R2395
Language: sk
Date: 2017-12-12 00:00:00
Title: Nariadenie Európskeho parlamentu a Rady (EÚ) 2017/2395 z 12. decembra 2017, ktorým sa mení nariadenie (EÚ) č. 575/2013, pokiaľ ide o prechodné dojednania na zmiernenie vplyvu zavedenia IFRS 9 na vlastné zdroje a vplyvu zaobchádzania s veľkou majetkovou angažovanosťou v prípade expozícií voči niektorým subjektom verejného sektora denominovaných v domácej mene ktoréhokoľvek členského štátu (Text s významom pre EHP)

27.12.2017   
            
            
               SK
            
            
               Úradný vestník Európskej únie
            
            
               L 345/27
            
         NARIADENIE EURÓPSKEHO PARLAMENTU A RADY (EÚ) 2017/2395
   z 12. decembra 2017,
   ktorým sa mení nariadenie (EÚ) č. 575/2013, pokiaľ ide o prechodné dojednania na zmiernenie vplyvu zavedenia IFRS 9 na vlastné zdroje a vplyvu zaobchádzania s veľkou majetkovou angažovanosťou v prípade expozícií voči niektorým subjektom verejného sektora denominovaných v domácej mene ktoréhokoľvek členského štátu
   (Text s významom pre EHP)
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 114,
   so zreteľom na návrh Európskej komisie,
   po postúpení návrhu legislatívneho aktu národným parlamentom,
   so zreteľom na stanovisko Európskej centrálnej banky (1),
   so zreteľom na stanovisko Európskeho hospodárskeho a sociálneho výboru (2),
   konajúc v súlade s riadnym legislatívnym postupom (3),
   keďže:
   
               (1)
            
            
               Rada pre medzinárodné účtovné štandardy uverejnila 24. júla 2014 medzinárodný štandard finančného výkazníctva (IFRS) 9 Finančné nástroje (štandard IFRS 9). Cieľom štandardu IFRS 9 je zlepšiť finančné vykazovanie finančných nástrojov riešením problémov, ktoré vznikli v uvedenej oblasti počas finančnej krízy. Štandard IFRS 9 je reakciou najmä na výzvu skupiny G20 prejsť na model, ktorý sa pri vykazovaní očakávaných úverových strát z finančných aktív zameriava viac na budúcnosť. Pokiaľ ide o vykazovanie očakávaných úverových strát z finančných aktív, týmto štandardom sa nahrádza medzinárodný účtovný štandard (IAS) 39.
            
         
               (2)
            
            
               Komisia prijala štandard IFRS 9 nariadením Komisie (EÚ) 2016/2067 (4). Úverové inštitúcie a investičné spoločnosti („ďalej len „inštitúcie“), ktoré pri vypracovávaní svojich finančných výkazov používajú štandard IFRS 9, sú povinné v súlade s uvedeným nariadením uplatňovať štandard IFRS 9 odo dňa, keď sa začne ich prvé účtovné obdobie, počnúc 1. januárom 2018 alebo neskôr.
            
         
               (3)
            
            
               Uplatňovanie štandardu IFRS 9 môže viesť k náhlemu významnému zvýšeniu rezerv na očakávané úverové straty a následne k náhlemu zníženiu vlastného kapitálu Tier 1 inštitúcií. Zatiaľ čo Bazilejský výbor pre bankový dohľad v súčasnosti zvažuje reguláciu rezerv očakávaných úverových strát v dlhodobejšom horizonte, v nariadení Európskeho parlamentu a Rady (EÚ) č. 575/2013 (5) by sa mali zaviesť prechodné dojednania s cieľom zmierniť uvedený potencionálne významný negatívny vplyv na vlastný kapitál Tier 1 vyplývajúci z účtovania očakávaných úverových strát.
            
         
               (4)
            
            
               Európsky parlament vo svojom uznesení zo 6. októbra 2016 o medzinárodnom štandarde finančného výkazníctva: IFRS 9 (6) požadoval režim postupného zavádzania, ktorý by zmiernil vplyv nového modelu opravných položiek IFRS 9.
            
         
               (5)
            
            
               Ak sa v počiatočnej súvahe inštitúcie v deň, keď sa prvýkrát uplatní štandard IFRS 9, odráža pokles vlastného kapitálu Tier 1 v dôsledku zvýšených rezerv očakávaných úverových strát vrátane opravnej položky na stratu pre očakávané úverové straty počas celej životnosti pri úverovo znevýhodnených finančných aktívach vymedzených v dodatku A k štandardu IFRS 9, ako je stanovené v prílohe k nariadeniu Komisie (ES) č. 1126/2008 (7) (príloha týkajúca sa štandardu IFRS 9), a to v porovnaní s konečnou súvahou v predchádzajúci deň, táto inštitúcia by mala mať možnosť zahrnúť na prechodné obdobie do svojho vlastného kapitálu Tier 1 časť zvýšených rezerv očakávaných úverových strát. Uvedené prechodné obdobie by malo trvať najviac päť rokov a malo by sa začať v roku 2018. Časť rezerv očakávaných úverových strát, ktoré možno zahrnúť do vlastného kapitálu Tier 1, by sa postupne mala znižovať na nulu s cieľom zabezpečiť plnú implementáciu štandardu IFRS 9 v deň, ktorý nasleduje bezprostredne po skončení prechodného obdobia. Vplyv rezerv očakávaných úverových strát na vlastný kapitál Tier 1 by sa počas prechodného obdobia nemal celkom neutralizovať.
            
         
               (6)
            
            
               Inštitúcie by mali rozhodnúť, či uvedené prechodné dojednania uplatnia, a o svojom rozhodnutí by mali zodpovedajúcim spôsobom informovať príslušný orgán. Inštitúcia by počas prechodného obdobia mala mať jedenkrát možnosť zvrátiť svoje pôvodné rozhodnutie, a to pod podmienkou, že jej to príslušný orgán vopred povolí, čím by sa zabezpečilo, že takéto rozhodnutie nebude motivované úvahami o regulačnej arbitráži.
            
         
               (7)
            
            
               Vzhľadom na to, že rezervy očakávaných úverových strát, ktoré vzniknú po dni, keď inštitúcia prvýkrát uplatní štandard IFRS 9, by sa v dôsledku zhoršenia makroekonomického výhľadu mohli neočakávane zvýšiť, inštitúciám by sa v takýchto prípadoch mala poskytnúť dodatočná úľava.
            
         
               (8)
            
            
               Od inštitúcií, ktoré sa rozhodnú uplatňovať prechodné dojednania, by sa v snahe zabezpečiť, aby sa im neposkytla neprimeraná kapitálová úľava, malo vyžadovať, aby upravili výpočet regulačných položiek, na ktoré majú rezervy očakávaných úverových strát priamy vplyv. Napríklad špecifické úpravy kreditného rizika, ktorými sa hodnota expozície znižuje podľa štandardizovaného prístupu ku kreditnému riziku, by sa mali znížiť určitým koeficientom, čím sa zvýši hodnota expozície. Tým by sa zabezpečilo, aby inštitúcia neprofitovala zo zvýšenia svojho vlastného kapitálu Tier 1 v dôsledku prechodných dojednaní ani zo zníženej hodnoty expozície.
            
         
               (9)
            
            
               Inštitúcie, ktoré sa rozhodnú uplatňovať prechodné dojednania štandardu IFRS 9 vymedzené v tomto nariadení, by mali zverejniť svoje vlastné zdroje, podiely kapitálu a svoje ukazovatele finančnej páky a to s uplatnením ako aj bez uplatnenia uvedených dojednaní, aby sa verejnosti umožnilo určiť vplyv uvedených dojednaní.
            
         
               (10)
            
            
               Takisto je vhodné stanoviť prechodné dojednania o vyňatí z limitu veľkej majetkovej angažovanosti dostupného pre expozície voči dlhu určitých subjektov verejného sektora členských štátov denominovanému v domácej mene ktoréhokoľvek členského štátu. Pre expozície tohto druhu, ktoré vznikli k 12. decembru 2017 alebo po tomto dátume, by prechodné obdobie malo trvať tri roky, počnúc 1. januárom 2018, pričom expozície tohto druhu, ktoré vznikli pred uvedeným dátumom, by sa mali zachovať v predchádzajúcom stave a mali by naďalej využívať výhody vyplývajúce z výnimky pre veľkú majetkovú angažovanosť.
            
         
               (11)
            
            
               S cieľom umožniť, aby sa prechodné dojednania stanovené v tomto nariadení uplatňovali od 1. januára 2018, by toto nariadenie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie.
            
         
               (12)
            
            
               Nariadenie (EÚ) č. 575/2013 by sa preto malo zodpovedajúcim spôsobom zmeniť,
            
         PRIJALI TOTO NARIADENIE:
   Článok 1
   Nariadenie (EÚ) č. 575/2013 sa mení takto:
   
               1.
            
            
               Vkladá sa tento článok:
               „Článok 473a
               Zavedenie štandardu IFRS 9
               1.   Odchylne od článku 50 a do konca prechodného obdobia stanoveného v odseku 6 tohto článku, môžu nasledovné inštitúcie zahrnúť do ich vlastného kapitálu Tier 1 sumu vypočítanú v súlade s týmto odsekom:
               
                           a)
                        
                        
                           inštitúcie, ktoré vypracúvajú svoje účtovné závierky v súlade s medzinárodnými účtovnými štandardmi prijatými v súlade s postupom stanoveným v článku 6 ods. 2 nariadenia (ES) č. 1606/2002;
                        
                     
                           b)
                        
                        
                           inštitúcie, ktoré v súlade s článkom 24 ods. 2 tohto nariadenia vykonávajú oceňovanie aktív a podsúvahových položiek a ktoré určujú vlastné zdroje v súlade s medzinárodnými účtovnými štandardmi prijatými v súlade s postupom stanoveným v článku 6 ods. 2 nariadenia (ES) č. 1606/2002;
                        
                     
                           c)
                        
                        
                           inštitúcie, ktoré vykonávajú oceňovanie aktív a podsúvahových položiek v súlade s účtovnými štandardmi podľa smernice 86/635/EHS, a ktoré využívajú model očakávanej úverovej straty totožný s modelom, ktorý sa využíva v medzinárodných účtovných štandardoch prijatých v súlade s postupom stanoveným v článku 6 ods. 2 nariadenia (ES) č. 1606/2002.
                        
                     Suma uvedená v prvom pododseku sa vypočíta ako súčet týchto položiek:
               
                           a)
                        
                        
                           v prípade expozícií, ktoré podliehajú rizikovým váham v súlade s treťou časťou hlavou II kapitolou 2, sumy (ABSA) vypočítanej podľa tohto vzorca:
                           kde:
                           
                              A2,SA
                              = suma vypočítaná podľa odseku 2;
                           
                              A4,SA
                              = suma vypočítaná podľa odseku 4 na základe súm vypočítaných podľa odseku 3;
                           
                              f= príslušný koeficient stanovený v odseku 6;
                           
                              t= zvýšenie vlastného kapitálu Tier 1 v dôsledku daňovej odpočítateľnosti súm A2,SA a A4,SA;
                        
                     
                           b)
                        
                        
                           v prípade expozícií, ktoré podliehajú rizikovým váham v súlade s treťou časťou hlavou II kapitolou 3, sumy (ABIRB) vypočítanej podľa tohto vzorca:
                           kde:
                           
                              A2,IRB
                              = suma vypočítaná podľa odseku 2 a upravená podľa odseku 5 písm. a);
                           
                              A4,IRB
                              = suma vypočítaná podľa odseku 4 na základe súm vypočítaných podľa odseku 3, ktoré sa upravia podľa odseku 5 písm. b) a c);
                           
                              f= príslušný koeficient stanovený v odseku 6;
                           
                              t= zvýšenie vlastného kapitálu Tier 1 v dôsledku daňovej odpočítateľnosti súm A2,IRB a A4,IRB.
                        
                     2.   Inštitúcie vypočítajú sumy A2,SA a A2,IRB, uvedené v odseku 1 druhom pododseku písmenách a) a b), ako vyššiu zo súm uvedených v písmenách a) a b) tohto odseku osobitne pre svoje expozície, ktoré podliehajú rizikovým váham v súlade s treťou časťou hlavou II kapitolou 2 a pre svoje expozície, ktoré podliehajú rizikovým váham v súlade s treťou časťou hlavou II kapitolou 3:
               
                           a)
                        
                        
                           nula;
                        
                     
                           b)
                        
                        
                           suma vypočítaná podľa bodu i) znížená o sumu vypočítanú podľa bodu ii):
                           
                                       i)
                                    
                                    
                                       súčet 12-mesačných očakávaných úverových strát stanovených podľa odseku 5.5.5 štandardu IFRS 9, ako je stanovené v prílohe k nariadeniu Komisie (ES) č. 1126/2008 (príloha týkajúca sa štandardu IFRS 9) a sumy opravnej položky na stratu pre očakávané úverové straty počas celej životnosti stanovenej podľa odseku 5.5.3 prílohy týkajúcej sa štandardu IFRS 9 k 1. januáru 2018 alebo k dátumu prvotného uplatnenia štandardu IFRS 9;
                                    
                                 
                                       ii)
                                    
                                    
                                       celková suma strát zo zníženia hodnoty finančných aktív klasifikovaných ako úvery a pohľadávky, investície držané do splatnosti a finančné aktíva k dispozícii na predaj, ako sa vymedzuje v odseku 9 IAS 39, iné ako nástroje vlastného imania a podiely na majetku v podnikoch kolektívneho investovania, stanovených podľa odsekov 63, 64, 65, 67, 68 a 70 IAS 39, ako je stanovené v prílohe k nariadeniu (ES) č. 1126/2008 k 31. decembru 2017 alebo ku dňu pred dátumom prvotného uplatnenia štandardu IFRS 9.
                                    
                                 
                     3.   Inštitúcie vypočítajú sumu, o ktorú suma uvedená v písmene a) presahuje sumu uvedenú v písmene b) osobitne pre svoje expozície, ktoré podliehajú rizikovým váham v súlade s treťou časťou hlavou II kapitolou 2 a pre svoje expozície, ktoré podliehajú rizikovým váham v súlade s treťou časťou hlavou II kapitolou 3:
               
                           a)
                        
                        
                           súčet 12-mesačných očakávaných úverových strát stanovených podľa odseku 5.5.5 prílohy týkajúcej sa štandardu IFRS 9 a sumy opravnej položky na stratu pre očakávané úverové straty počas celej životnosti stanovenej podľa odseku 5.5.3 prílohy týkajúcej sa štandardu IFRS 9 bez opravnej položky na stratu pre očakávané úverové straty počas celej životnosti pri úverovo znevýhodnených finančných aktívach vymedzených v dodatku A k prílohe týkajúcej sa štandardu IFRS 9, k dátumu vykazovania;
                        
                     
                           b)
                        
                        
                           súčet 12-mesačných očakávaných úverových strát stanovených podľa odseku 5.5.5 prílohy týkajúcej sa štandardu IFRS 9 a sumy opravnej položky na stratu pre očakávané úverové straty počas celej životnosti stanovenej podľa odseku 5.5.3 prílohy týkajúcej sa štandardu IFRS 9 bez opravnej položky na stratu pre očakávané úverové straty počas celej životnosti pri úverovo znevýhodnených finančných aktívach vymedzených v dodatku A k prílohe týkajúcej sa štandardu IFRS, k 1. januáru 2018 alebo k dátumu prvotného uplatnenia štandardu IFRS 9.
                        
                     4.   Ak v prípade expozícií, ktoré podliehajú rizikovým váham v súlade s treťou časťou hlavou II kapitolou 2 suma stanovená podľa odseku 3 písm. a) presiahne sumu stanovenú v odseku 3 písm. b), inštitúcie stanovia A4,SA vo výške, ktorá sa rovná rozdielu medzi uvedenými sumami, v opačnom prípade stanovia A4,SA vo výške, ktorá sa rovná nule.
               Ak v prípade expozícií, ktoré podliehajú rizikovým váham v súlade s treťou časťou hlavou II kapitolou 3 suma stanovená podľa odseku 3 písm. a) po uplatnení odseku 5 písm. b) presiahne sumu pre tieto expozície stanovenú v odseku 3 písm. b) po uplatnení odseku 5 písm. c), inštitúcie stanovia A4,IRB vo výške, ktorá sa rovná rozdielu medzi uvedenými sumami, v opačnom prípade stanovia A4,IRB vo výške, ktorá sa rovná nule.
               5.   V prípade expozícií, ktoré podliehajú rizikovým váham v súlade s treťou časťou hlavou II kapitolou 3, inštitúcie uplatnia odseky 2 až 4 takto:
               
                           a)
                        
                        
                           pri výpočte A2,IRB inštitúcie znížia každú sumu vypočítanú podľa odseku 2 písm. b) bodov i) a ii) tohto článku o súčet súm očakávaných strát vypočítaných v súlade s článkom 158 ods. 5, 6 a 10 k 31. decembru 2017 alebo ku dňu pred dátumom prvotného uplatnenia štandardu IFRS 9. Ak je výsledkom výpočtu sumy uvedenej v odseku 2 písm. b) bode i) tohto článku záporné číslo, inštitúcia stanoví uvedenú sumu vo výške, ktorá sa rovná nule. Ak je výsledkom výpočtu sumy uvedenej v odseku 2 písm. b) bode ii) tohto článku záporné číslo, inštitúcia stanoví uvedenú sumu vo výške, ktorá sa rovná nule;
                        
                     
                           b)
                        
                        
                           inštitúcie nahradia sumu vypočítanú podľa odseku 3 písm. a) tohto článku súčtom 12-mesačných očakávaných úverových strát stanovených podľa odseku 5.5.5 prílohy týkajúcej sa štandardu IFRS 9 a sumy opravnej položky na stratu pre očakávané úverové straty počas celej životnosti stanovenej podľa odseku 5.5.3 prílohy týkajúcej sa štandardu IFRS 9 bez opravnej položky na stratu pre očakávané úverové straty počas celej životnosti pri úverovo znevýhodnených finančných aktívach vymedzených v dodatku A k prílohe týkajúcej sa štandardu IFRS 9, zníženým o súčet súvisiacich súm očakávaných strát pre tie isté expozície vypočítaných v súlade s článkom 158 ods. 5, 6 a 10 k dátumu vykazovania. Ak je výsledkom výpočtu záporné číslo, inštitúcia stanoví sumu uvedenú v odseku 3 písm. a) tohto článku vo výške, ktorá sa rovná nule;
                        
                     
                           c)
                        
                        
                           inštitúcie nahradia sumu vypočítanú podľa odseku 3 písm. b) tohto článku súčtom 12-mesačných očakávaných úverových strát stanovených podľa odseku 5.5.5 prílohy týkajúcej sa štandardu IFRS 9 a sumy opravnej položky na stratu pre očakávané úverové straty počas celej životnosti stanovenej podľa odseku 5.5.3 prílohy týkajúcej sa štandardu IFRS 9 bez opravnej položky na stratu pre očakávané úverové straty počas celej životnosti pri úverovo znevýhodnených finančných aktívach vymedzených v dodatku A k prílohe týkajúcej sa štandardu IFRS 9, k 1. januáru 2018 alebo k dátumu prvotného uplatnenia štandardu IFRS 9, zníženým o súčet súvisiacich súm očakávaných strát pre tie isté expozície vypočítaných v súlade s článkom 158 ods. 5, 6 a 10. Ak je výsledkom výpočtu záporné číslo, inštitúcia stanoví sumu uvedenú v odseku 3 písm. b) tohto článku vo výške, ktorá sa rovná nule.
                        
                     6.   Inštitúcie uplatňujú pri výpočte súm ABSA a ABIRB uvedených v odseku 1 druhého pododseku písm. a) a b) tieto koeficienty:
               
                           a)
                        
                        
                           0,95 počas obdobia od 1. januára 2018 do 31. decembra 2018;
                        
                     
                           b)
                        
                        
                           0,85 počas obdobia od 1. januára 2019 do 31. decembra 2019;
                        
                     
                           c)
                        
                        
                           0,7 počas obdobia od 1. januára 2020 do 31. decembra 2020;
                        
                     
                           d)
                        
                        
                           0,5 počas obdobia od 1. januára 2021 do 31. decembra 2021;
                        
                     
                           e)
                        
                        
                           0,25 počas obdobia od 1. januára 2022 do 31. decembra 2022.
                        
                     Inštitúcie, ktorých účtovné obdobie sa začína po 1. januári 2018 ale pred 1. januárom 2019, upravia dátumy uvedené v prvom pododseku písm. a) až e) tak, aby zodpovedali ich účtovnému obdobiu, oznámia upravené dátumy svojmu príslušnému orgánu a zverejnia ich.
               Inštitúcie, ktoré začnú uplatňovať účtovné štandardy uvedené v odseku 1 od 1. januára 2019 alebo po tomto dátume, uplatňujú príslušné koeficienty v súlade s prvým pododsekom písm. b) až e), pričom začnú koeficientom zodpovedajúcim roku prvého uplatnenia uvedených účtovných štandardov.
               7.   Ak inštitúcia zahrnie do svojho vlastného kapitálu Tier 1 sumu v súlade s odsekom 1 tohto článku, táto inštitúcia prepočíta všetky požiadavky stanovené v tomto nariadení a v smernici 2013/36/EÚ, ktoré využívajú ktorúkoľvek z nasledujúcich položiek, pričom nezohľadní účinky rezerv na očakávané úverové straty ňou zahrnutých do vlastného kapitálu Tier 1 na uvedené položky:
               
                           a)
                        
                        
                           sumu odložených daňových pohľadávok, ktorá sa odpočíta od vlastného kapitálu Tier 1 v súlade s článkom 36 ods. 1 písm. c) alebo ktorá je rizikovo vážená v súlade s článkom 48 ods. 4;
                        
                     
                           b)
                        
                        
                           hodnotu expozície stanovenú v súlade s článkom 111 ods. 1, pričom sa špecifické úpravy kreditného rizika, ktorými sa zníži hodnota expozície, vynásobia týmto škálovacím koeficientom (sf):
                           kde:
                           
                              ABSA
                              = suma vypočítaná podľa odseku 1 druhého pododseku písm. a);
                           
                              RASA
                              = celková suma špecifických úprav kreditného rizika po zdanení;
                        
                     
                           c)
                        
                        
                           sumu položiek kapitálu Tier 2 vypočítanú v súlade s článkom 62 písm. d).
                        
                     8.   Počas obdobia stanoveného v odseku 6 tohto článku inštitúcie, ktoré sa rozhodli uplatňovať prechodné dojednania stanovené v tomto článku, zverejnia okrem informácií, ktoré sa požadujú v ôsmej časti, sumy vlastných zdrojov, vlastného kapitálu Tier 1 a kapitálu Tier 1, podiel vlastného kapitálu Tier 1, podiel kapitálu Tier 1, podiel celkového kapitálu, ako aj ukazovateľa finančnej páky, ktoré by mali v prípade, keby neuplatňovali tento článok.
               9.   Inštitúcia rozhodne, či počas prechodného obdobia bude uplatňovať dojednania stanovené v tomto článku a informuje príslušný orgán o svojom rozhodnutí do 1. februára 2018. Ak to inštitúcii vopred povolil príslušný orgán, inštitúcia môže počas prechodného obdobia jedenkrát zvrátiť svoje pôvodné rozhodnutie. Inštitúcie zverejnia každé rozhodnutie prijaté v súlade s týmto pododsekom.
               Inštitúcia, ktorá sa rozhodla uplatňovať prechodné dojednania stanovené v tomto článku, sa môže rozhodnúť, že nebude uplatňovať odsek 4, pričom o tomto rozhodnutí informuje príslušný orgán do 1. februára 2018. V takomto prípade táto inštitúcia stanoví sumu A4 uvedenú v odseku 1 vo výške, ktorá sa rovná nule. Ak to inštitúcii vopred povolil príslušný orgán, inštitúcia môže počas prechodného obdobia jedenkrát zvrátiť svoje pôvodné rozhodnutie. Inštitúcie zverejnia každé rozhodnutie prijaté v súlade s týmto pododsekom.
               10.   EBA v súlade s článkom 16 nariadenia (EÚ) č. 1093/2010 vydá do 30. júna 2018 usmernenia týkajúce sa požiadaviek na zverejnenie stanovených v tomto článku.“
            
         
               2.
            
            
               V článku 493 sa dopĺňajú tieto odseky:
               „4.   Odchylne od článku 395 ods. 1 môžu príslušné orgány povoliť, aby inštitúciám vznikali akékoľvek expozície uvedené v odseku 5 tohto článku spĺňajúce podmienky stanovené v odseku 6 tohto článku, a to až do týchto limitov:
               
                           a)
                        
                        
                           100 % kapitálu inštitúcie Tier 1 do 31. decembra 2018;
                        
                     
                           b)
                        
                        
                           75 % kapitálu inštitúcie Tier 1 do 31. decembra 2019;
                        
                     
                           c)
                        
                        
                           50 % kapitálu inštitúcie Tier 1 do 31. decembra 2020.
                        
                     Limity uvedené v prvom pododseku písm. a), b) a c) sa uplatňujú na hodnoty expozícií po zohľadnení vplyvu zmiernenia kreditného rizika v súlade s článkami 399 až 403.
               5.   Prechodné dojednania stanovené v odseku 4 sa uplatňujú na tieto expozície:
               
                           a)
                        
                        
                           aktíva, ktoré predstavujú pohľadávky voči ústredným vládam, centrálnym bankám alebo subjektom verejného sektora členských štátov;
                        
                     
                           b)
                        
                        
                           aktíva, ktoré predstavujú pohľadávky, za ktoré výslovne ručia ústredné vlády, centrálne banky alebo subjekty verejného sektora členských štátov;
                        
                     
                           c)
                        
                        
                           iné expozície voči ústredným vládam, centrálnym bankám alebo subjektom verejného sektora členských štátov alebo iné expozície, za ktoré ručia ústredné vlády, centrálne banky alebo subjekty verejného sektora členských štátov;
                        
                     
                           d)
                        
                        
                           aktíva, ktoré predstavujú pohľadávky voči regionálnym vládam alebo miestnym orgánom členských štátov, s ktorými sa zaobchádza ako s expozíciami voči ústrednej vláde v súlade s článkom 115 ods. 2;
                        
                     
                           e)
                        
                        
                           iné expozície voči regionálnym vládam alebo miestnym orgánom členských štátov alebo iné expozície, za ktoré ručia regionálne vlády alebo miestne orgány členských štátov, s ktorými sa zaobchádza ako s expozíciami voči ústrednej vláde v súlade s článkom 115 ods. 2.
                        
                     Na účely prvého pododseku písm. a), b) a c) sa prechodné dojednania stanovené v odseku 4 tohto článku uplatňujú len na tie aktíva a iné expozície voči subjektom verejného sektora alebo za ktoré subjekty verejného sektora ručia, s ktorými sa zaobchádza ako s expozíciami voči ústrednej vláde, regionálnej vláde alebo miestnemu orgánu v súlade s článkom 116 ods. 4 Ak sa s aktívami a inými expozíciami voči subjektom verejného sektora alebo za ktoré subjekty verejného sektora ručia zaobchádza ako s expozíciami voči regionálnej vláde alebo miestnemu orgánu v súlade s článkom 116 ods. 4, prechodné dojednania stanovené v odseku 4 tohto článku sa uplatňujú len v prípade, keď sa s expozíciami voči uvedenej regionálnej vláde alebo miestnemu orgánu zaobchádza ako s expozíciami voči ústrednej vláde v súlade s článkom 115 ods. 2.
               6.   Prechodné dojednania stanovené v odseku 4 tohto článku sa uplatňujú len v prípade, keď expozícia uvedená v odseku 5 tohto článku spĺňa všetky tieto podmienky:
               
                           a)
                        
                        
                           expozícii by sa v súlade s článkom 495 ods. 2 v jeho znení platnom k 31. decembru 2017 priradila riziková váha 0 %;
                        
                     
                           b)
                        
                        
                           expozícia vznikla 12. decembra 2017 alebo po tomto dátume.
                        
                     7.   Expozícia podľa odseku 5 tohto článku, ktorá vznikla pred 12. decembrom 2017 a ktorej bola 31. decembra 2017 v súlade s článkom 495 ods. 2 priradená riziková váha 0 %, je vyňatá z uplatňovania článku 395 ods. 1.“
            
         Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   Uplatňuje sa od 1. januára 2018.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Štrasburgu 12. decembra 2017
      
         
            Za Európsky parlament
         
         
            predseda
         
         A. TAJANI
      
      
         
            Za Radu
         
         
            predseda
         
         M. MAASIKAS
      
   
   
      (1)  Stanovisko z 8. novembra 2017 (zatiaľ neuverejnené v úradnom vestníku).
   
      (2)  Ú. v. EÚ C 209, 30.6.2017, s. 36.
   
      (3)  Pozícia Európskeho parlamentu z 30. novembra 2017. (zatiaľ neuverejnená v úradnom vestníku) a rozhodnutie Rady zo 7. decembra 2017.
   
      (4)  Nariadenie Komisie (EÚ) 2016/2067 z 22. novembra 2016, ktorým sa mení nariadenie (ES) č. 1126/2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy, pokiaľ ide o medzinárodný štandard finančného výkazníctva 9 (Ú. v. EÚ L 323, 29.11.2016, s. 1).
   
      (5)  Nariadenie Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a investičné spoločnosti a o zmene nariadenia (EÚ) č. 648/2012 (Ú. v. EÚ L 176, 27.6.2013, s. 1).
   
      (6)  Zatiaľ neuverejnené v úradnom vestníku.
   
      (7)  Nariadenie Komisie (ES) č. 1126/2008 z 3. novembra 2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy (Ú. v. EÚ L 320, 29.11.2008, s. 1).